Divina disponente gratia, servus servorum Domini Guntrannus rex, regnante Deo, universis sancte matris ecclesie filiis salutem. Quoniam culpis exigentibus tum ob immoderatam principum ingluviem, tum etiam ob negligentiam prelatorum et incuriam, celestibus fundatas obsequiis ecclesias heu pessumdari dolens video, videns que doleo, nec me cunctis provelle subvenire efficacem sentio; unam saltem, ne ad dominicam aream manu vacua redeam, pretiosissimi videlicet martiris Marcelli Cabilonensis, quam ei, Deo donante, construximus basilicam, solidioribus ditare prediis et ordinationibus munire officiis, disponimus. Censemus igitur regalique auctoritate roboramus quatinus inibi manentes servi ospitale construant. Solarium vero cum caminata, illi de Gergiaco et de Alciaco faciant, illi autem de Mercureis et de Canobis lobiam œdificant, de Floriaco quoque introitus ecclesie et secretarii, atque thesauri, monachi ibidem demorantes operatores mittant. Illi de Viriniaco ad claustri introitum preparandum dirigantur. Porticum sancti Petri illi de Rofiaco dimidiam partem, illi de Berineis et de Thapariaco et de Blaico, dimidiam. Cellarium illi de Arco et de Ogniaco et de Liliaco construant. Qui vero Trevis et Lingis habitant refectorium faciant; de Litua et de Scociolis atque de Oriengis et de Aquis cetera peragant necessaria. Hec autem sic disponimus ut quicumque ea turbaverint de libro vitæ deleantur. Amen.